Stanovisko Európskeho hospodárskeho a sociálneho výboru Oznámenie Komisie Európskemu Parlamentu a Rade o novej stratégii financovania NextGenerationEU

[COM(2021) 250 final]

(2021/C 374/07)

Spravodajkyňa: Judith VORBACH

Konzultácia Európska komisia, 31.5.2021 Právny základ článok 304 Zmluvy o fungovaní Európskej únie Príslušná sekcia sekcia pre hospodársku a menovú úniu, hospodársku a sociálnu súdržnosť Prijaté v sekcii 22.6.2021 Prijaté v pléne 8.7.2021 Plenárne zasadnutie č. 562 Výsledok hlasovania (za/proti/zdržalo sa) 186/0/4

1. Závery a odporúčania

1.1. EHSV víta, že všetky členské štáty dokončili ratifikáciu rozhodnutia Rady (EÚ, Euratom) 2020/2053 ( 1 ) o vlastných zdrojoch na vnútroštátnej úrovni a že 1. júna 2021 následne nadobudlo účinnosť nové rozhodnutie o vlastných zdrojoch, ktoré Komisii umožňuje začať s požičiavaním zdrojov na nástroj obnovy. EHSV vyzýva všetky zainteresované strany, aby urýchlene podnikli ďalšie kroky s cieľom umožniť tok peňazí.

1.2. V dôsledku účinku nástroja NextGenerationEU (NGEU), pokiaľ ide o posilnenie dôvery, sa už podarilo stabilizovať ekonomiky Únie a členských štátov a náklady na prijaté úvery a pôžičky. Financovaním NGEU sa zvýši objem bezpečných aktív EÚ a posilní medzinárodná úloha eura. EHSV konštatuje, že stratégia financovania NGEU závisí od pôžičiek na kapitálovom trhu a súkromných investícií.

1.3. V porovnaní so širokou diskusiou o výdavkoch NGEU sa financovanie považuje za technickú záležitosť. Dobre fungujúca stratégia financovania je však kľúčom k bezproblémovému vykonávaniu nástroja NGEU. Riadne financovanie, spoľahlivé riadenie rizík, nízke náklady na prijaté úvery a pôžičky a udržateľné financovanie sú v záujme občianskej spoločnosti, ktorá v konečnom dôsledku znáša trhové riziká. Pôžičky a riadenie dlhu musia byť založené na demokratickej kontrole, legitimite a transparentnosti.

1.4. Potreby tohto financovania si vyžadujú sofistikovanú stratégiu, aby sa zabezpečilo, že EÚ bude schopná plniť svoje platobné záväzky včas a za priaznivých trhových podmienok. EHSV zdôrazňuje, že je dôležité, aby Komisia priamo riadila stratégiu financovania, a víta zvýšenie ľudských zdrojov Komisie v tejto oblasti. Malo by sa to však vykonať rodovo vyváženým spôsobom. Okrem toho by sa malo zvážiť zavedenie poradného výboru, v ktorom budú zastúpené Komisia, Európsky parlament, Rada, sociálni partneri a zástupcovia organizovanej občianskej spoločnosti.

1.5. EHSV zdôrazňuje, že je dôležité zachovať vysokú úverovú bonitu EÚ a nízke náklady na prijaté úvery a pôžičky, aby sa zabránilo redistribučným účinkom od dlžníkov smerom k veriteľom. Spolu so zvyšujúcimi sa mierami hospodárskeho rastu sa tým navyše uľahčí splácanie. Úverová bonita bude závisieť predovšetkým od hospodárskej, politickej a sociálnej sily EÚ a posilnila by sa prehĺbením HMÚ. Krízy by sa mali v každom prípade predvídať, čo môže zahŕňať aj to, že ECB bude konať ako kupujúci poslednej inštancie.

1.6. Hlavná časť novej stratégie financovania je celkovo venovaná vzťahom s investormi. EHSV víta rozhodnutie o pôžičkách a plány financovania, ktoré sú predovšetkým prostriedkom na zabezpečenie transparentnosti finančných trhov. Komunikácia s verejnosťou a jej zástupcami by sa však nikdy nemala stať druhou prioritou. Treba privítať, že jednou z podmienok účasti na sieti primárnych dílerov je okrem iného dohľad zo strany príslušného orgánu Únie. Keďže je nevyhnutné dodržiavať príslušné pravidlá, EHSV podporuje možné zapojenie úradu OLAF do tohto dohľadu a víta, že sa môžu vymenovať aj iné verejné orgány, aby overovali, či členovia siete primárnych dílerov dodržiavajú pravidlá stanovené v rozhodnutí.

1.7. Rozsiahla angažovanosť na kapitálových trhoch bude spojená so širokou škálou rizík. EHSV podporuje vytvorenie spoľahlivých systémov riadenia rizík a vedenie „účtu NGEU“ v ECB. Vzhľadom na verejný záujem o správne riadenie rizík by mal hlavný manažér zodpovedný za riadenie rizík pri vypracúvaní politiky na vysokej úrovni pre riadenie rizík a dodržiavanie súladu s predpismi konzultovať s Európskym parlamentom a Radou. EHSV napokon vyzýva Komisiu, aby zabezpečila zodpovednosť, transparentnosť a správne finančné riadenie už od samého začiatku požičiavania z NGEU a varuje pred nadmerným vypožičiavaním prostriedkov od investorov mimo EÚ a zároveň obhajuje zavedenie nových vlastných zdrojov.

1.8. Výbor celkovo víta posilnenú zložku NGEU týkajúcu sa rozdelenia rizika, ale zdôrazňuje aj význam zníženia rizika s cieľom zabezpečiť stabilitu finančného trhu a náležite chrániť finančné záujmy Únie. V snahe náležite zohľadniť záujmy občianskej spoločnosti EHSV víta plánovaný rámec zelených dlhopisov NGEU a navrhuje zvážiť vydávanie sociálnych dlhopisov NGEU.

2. Kontext stanoviska

2.1. Prostredníctvom nástroja NGEU sa hospodárstvu EÚ poskytne 806 miliárd EUR – 5 % HDP EÚ – vo forme grantov a úverov. Komisia si bude tieto sumy požičiavať v mene EÚ prostredníctvom finančných operácií na medzinárodných kapitálových trhoch. NGEU má byť dočasným nástrojom. Požičiavanie je stanovené na obdobie od polovice roku 2021 do roku 2026. V tomto období Komisia vykoná finančné operácie vo výške od 150 do 200 miliárd EUR ročne. Finančné prostriedky, ktoré získa EÚ, musia členské štáty splatiť buď priamo (v prípade úverov) alebo prostredníctvom rozpočtu EÚ (v prípade nenávratnej podpory) najneskôr do decembra 2058.

2.2. Oznámenie o novej stratégii financovania NGEU ( 2 ) sa prijíma na základe článku 5 ods. 3 rozhodnutia (EÚ, Euratom) 2020/2053, v ktorom sa od Komisie vyžaduje, aby ustanovila potrebné dojednania na riadenie operácií požičiavania a pravidelne informovala Európsky parlament a Radu o všetkých aspektoch svojej stratégie riadenia dlhu. Na základe schválenia rozhodnutia o vlastných zdrojoch všetkými členskými štátmi Komisia vykoná stratégiu financovania tak, ako sa uvádza v oznámení a konkretizuje v troch rozhodnutiach ( 3 ) . Nástroje budú zahŕňať dlhopisy EÚ a pokladničné poukážky EÚ a použité techniky budú spočívať v syndikovaných transakciách a aukciách. Každoročne sa vypracuje rozhodnutie, ktorým sa stanovia maximálne sumy, ktoré sa majú požičať, a zavedú sa polročné plány financovania. Komisia posilní svoje štruktúry a zriadi celoeurópsku sieť primárnych dílerov.

3. Všeobecné pripomienky

3.1. „iniciatíva Next Generation EU bola vypracovaná a prijatá v správnej forme a v správnom čase.“ Vzhľadom na svoj účinok na posilnenie dôvery má NGEU už pozitívny vplyv na hospodárstvo EÚ a zmenšil pravdepodobnosť vážnej krízy v niektorých krajinách. Z dlhodobého hľadiska sa očakáva, že NGEU výrazne zvýši produkciu EÚ, čo znamená, že v konečnom dôsledku sa všetky členské štáty pravdepodobne stanú čistými príjemcami EHSV už od začiatku podporuje NGEU a opakovane s ním vyjadril súhlas ( 4 ) . Vo svojom stanovisku o ročnej stratégii udržateľného rastu na rok 2021 ( 5 ) potvrdzuje, žeVzhľadom na svoj účinok na posilnenie dôvery má NGEU už pozitívny vplyv na hospodárstvo EÚ a zmenšil pravdepodobnosť vážnej krízy v niektorých krajinách. Z dlhodobého hľadiska sa očakáva, že NGEU výrazne zvýši produkciu EÚ, čo znamená, že v konečnom dôsledku sa všetky členské štáty pravdepodobne stanú čistými príjemcami ( 6 ) . EHSV víta, že všetky členské štáty dokončili ratifikáciu rozhodnutia o vlastných zdrojoch na vnútroštátnej úrovni, čím sa umožní začať s vypožičiavaním, a vyzýva všetky zainteresované strany, aby urýchlene podnikli ďalšie kroky s cieľom umožniť tok peňazí.

3.2. Je správne, že prebieha široká diskusia o využívaní finančných prostriedkov NGEU a v menšom rozsahu aj o nových vlastných zdrojoch. V porovnaní s tým sa venovala len malá pozornosť financovaniu NGEU, ktoré sa vníma skôr ako technická než politická záležitosť. Požičiavaním z NGEU však rozhodujúcim spôsobom narastú finančné záväzky Únie, pričom toto požičiavanie musí byť v súlade s demokratickou kontrolou, legitimitou a transparentnosťou. EHSV zdôrazňuje, že riadne a udržateľné financovanie, spoľahlivé riadenie rizík a nízke náklady na prijaté úvery a pôžičky sú vo verejnom záujme. Za vzniknuté dlhy bude v konečnom dôsledku zodpovedná európska občianska spoločnosť a zvýšené náklady na prijaté úvery a pôžičky by mali redistribučné účinky od dlžníkov smerom k veriteľom. Dobre fungujúca stratégia financovania je tiež kľúčom k bezproblémovému vykonávaniu NGEU.

3.3. EHSV konštatuje, že navrhovaná stratégia sa opiera o financovanie prostredníctvom medzinárodných kapitálových trhov. Nie sú zavedené žiadne kapitálové rezervy, ako je to v prípade Európskeho mechanizmu pre stabilitu (EMS), a neplánuje sa predĺžiť dlh po roku 2058. Verejne sa však diskutovalo aj o iných prístupoch, ako sú večné dlhopisy, ktoré emituje ECB a za ktoré sa spoločne ručí ( 7 ) . Z dlhodobého hľadiska a najmä v prípade trvalej emisie spoločných dlhopisov by sa malo zvážiť poverenie ECB úlohou veriteľa poslednej inštancie.

3.4. Na to, aby sa mohlo realizovať požičiavanie na trhoch je potrebná sofistikovaná stratégia financovania, vzhľadom na vysokú potrebu financovania NGEU, jeho zložitý a potenciálne neistý harmonogram vyplácania a rozpočtové balíky, ktoré nie sú presne známe. Treba predvídať vývoj na finančných trhoch, aby sa zabezpečilo, že Únia bude schopná včas splniť prísľuby platieb bez toho, aby bola nútená získavať kapitál za nepriaznivých trhových podmienok. To si vyžaduje znalosť trhu a flexibilitu pri rozhodovaní o tom, kedy vykonať finančné operácie, a ktoré techniky financovania sa majú použiť s cieľom zabezpečiť, aby riziko vykonávania a náklady na financovanie boli čo najnižšie. EHSV zdôrazňuje, že je dôležité, aby Komisia priamo riadila stratégiu financovania a nedelegovala jej riadenie na externé subjekty. Je potrebné vytvoriť nové operačné kapacity a Komisia opodstatnene zvyšuje svoje príslušné ľudské zdroje a zlepšuje schopnosti. EHSV vyzýva Komisiu, aby pri tom uplatňovala rodovo vyvážený prístup.

3.5. Okrem toho výbor konštatuje, že stratégiu financovania NGEU dopĺňa rozšírená zodpovednosť Komisie a víta povinnosť pravidelne informovať Európsky parlament a Radu o všetkých aspektoch stratégie riadenia dlhu spolu s ustanoveniami medziinštitucionálnej dohody ( 8 ) . Poskytovanie ročných aktualizácií sa začne od tretieho štvrťroka 2021. Vzhľadom na veľký záujem verejnosti o stabilné financovanie NGEU sa zdá, že ide o minimálnu úroveň zapojenia. EHSV navrhuje zriadiť poradný výbor pre financovanie NGEU. Členovia výboru NGEU pre riziká a dodržiavanie predpisov by sa mali stretávať polročne s vybranými zástupcami Európskeho parlamentu, Rady, sociálnych partnerov a organizovanej občianskej spoločnosti zodpovednými za problematiku finančného trhu.

3.6. So zreteľom na vysoký úverový rating a stabilný výhľad EÚ bude Komisia schopná požičiavať si za výhodných finančných podmienok a postúpiť tieto výhody členským štátom. EHSV zdôrazňuje, že je dôležité zachovať nízke náklady na prijaté úvery a pôžičky počas celého obdobia financovania. Spolu s očakávanými zvýšenými mierami hospodárskeho rastu to výrazne uľahčí splácanie. Úverová bonita EÚ bude predovšetkým závisieť od jej hospodárskej, politickej a sociálnej sily a posilní sa prehĺbením HMÚ. Odstredivé sily a tvrdé konflikty medzi členskými štátmi ju naopak pravdepodobne oslabia, zatiaľ čo nadobudnutie účinnosti záruk ( 9 ) na úkor niektorých členských štátov by mohlo spôsobiť vážne politické nezhody ( 10 ) . Okrem toho by sa mali predvídať krízy hospodárskej povahy alebo súvisiace s finančným trhom, zdravím alebo čímkoľvek iným. Preto je nevyhnutné stanoviť stratégiu financovania na čo najodolnejších a najudržateľnejších základoch, medzi ktoré môže patriť aj ECB konajúca ako kupujúci poslednej inštancie.

3.7. Hoci sa už začalo financovanie NGEU, načasovanie zavedenia nových vlastných zdrojov je oveľa menej konkrétne. Komisia predloží návrhy na nové vlastné zdroje založené na mechanizme kompenzácie uhlíka na hraniciach, systéme obchodovania s emisnými kvótami a digitálnej dani v polovici roku 2021. Ďalšie návrhy v roku 2024 by mohli zahŕňať daň z finančných transakcií alebo finančný príspevok súvisiaci s podnikovým sektorom. Ak budú nové vlastné zdroje k dispozícii pred januárom 2028, použijú sa na začatie splácania už skôr. EHSV vyzýva Komisiu, aby predložila návrhy naplánované na rok 2024, a zasadzuje sa za urýchlené zavedenie nových vlastných zdrojov. Ak budú vhodne zavedené, slúžili by nielen ako kompenzácia, ak dane nie je možné účinne presadzovať na úrovni členských štátov z dôvodu daňovej súťaže, no prispeli by aj k spravodlivému systému splácania a pomohli by v boji proti zmene klímy. Pomohlo by sa tým tiež vyhnúť sa potrebe zvýšiť príspevky členských štátov alebo znížiť výdavky z rozpočtu EÚ.

3.8. Požičiavaním z NGEU vo výške približne 800 miliárd EUR sa zvýši objem bezpečných aktív denominovaných v eurách na približne 2 bilióny EUR vrátane nástroja SURE ( 11 ) a ďalších 800 miliárd EUR vo forme aktív vydaných prostredníctvom EMS/ESFS a EIB pred pandémiou ( 12 ) . Posilnenie európskych bezpečných aktív pokrývajúcich všetky splatnosti do 30 rokov poskytne nové bezpečné investičné nástroje, pomôže bankám diverzifikovať ich držbu štátnych dlhopisov, zvýši atraktívnosť eurozóny a posilní medzinárodnú úlohu eura. Okrem toho vplyv NGEU na zvyšovanie dôvery pravdepodobne zníži aj náklady vlády a súkromného sektora na prijaté úvery a pôžičky, a to najmä v krajinách eurozóny s veľkými úrokovými spreadmi vo vzťahu k Nemecku. Pôžičky z NGEU budú pre členské štáty predstavovať tiež opciu v prípade turbulencií na trhu, ktoré majú vplyv na emisie štátnych dlhopisov. EHSV víta posilnenie zložky týkajúcej sa rozdelenia rizika, ale zároveň zdôrazňuje význam zníženia rizika zabezpečením riadnej regulácie finančného trhu a konvergencie dohľadu.

4. Konkrétne pripomienky

4.1. EHSV víta, že v každoročnom rámcovom rozhodnutí o vypožičaní budú stanovené maximálne limity, napríklad pre dlhodobé a krátkodobé financovanie, a že vypožičiavanie sa bude organizovať na základe šesťmesačných plánov financovania vychádzajúcich z informácií o nadchádzajúcich platbách. Zjavne sa tým má zabezpečiť transparentnosť trhov prostredníctvom predvídateľnosti emisií pre investorov a uľahčenia koordinácie s ostatnými emitentmi a zároveň slúžiť ako základ pre informovanie Európskeho parlamentu a Rady. EHSV si plne uvedomuje význam vzťahov medzi investorom a emitentom, zdôrazňuje však, že komunikácia s verejnosťou a jej zástupcami by nikdy nemala byť druhoradou prioritou a že finančné záujmy Únie musia byť starostlivo chránené

4.2. Priebežné plánovanie likvidity zabezpečí, aby držba hotovosti postačovala na zabránenie nedostatku likvidity a aby sa zároveň nevytvárali zbytočné hotovostné zostatky. Vzhľadom na to, že absorpčná kapacita kapitálových trhov je obmedzená a nedostatok likvidity by viedol k narušeniu vykonávania NGEU, EHSV žiada, aby sa uprednostňovali spoľahlivé rezervy na pokrytie rizika nad rámec nadmernej minimalizácie nákladov, a výslovne podporuje prudenciálnu držbu hotovosti vedenú na osobitnom účte v ECB, aby tieto držby nepodliehali žiadnemu riziku protistrany.

4.3. Príslušnosť k sieti primárnych dílerov oprávňuje finančné inštitúcie zúčastňovať sa na aukciách a zahŕňa podporu likvidity trhu a poskytovanie spravodlivého poradenstva a informácií o trhu Komisii, a pritom je spojená so záväzkami týkajúcimi sa nákupu a podávania správ. EHSV víta, že žiadatelia už musia byť aktívnym členom siete primárnych dílerov EÚ a musia byť pod dohľadom príslušného orgánu Únie. Primárni díleri budú zohrávať kľúčovú úlohu vo financovaní NGEU a z dôvodu akejkoľvek nedbanlivosti alebo pochybenia by mohlo dôjsť k zvýšeniu nákladov na prijaté úvery a pôžičky. Okrem toho sa musia zohľadniť riziká protistrany, ako aj trhová sila a systémový význam primárnych dílerov.

4.3.1. Vzhľadom na ich veľkú zodpovednosť členov siete primárnych dílerov je nevyhnutné zabezpečiť, aby dodržiavali príslušné pravidlá. Dohľad nad dodržiavaním pravidiel stanovených v rozhodnutí ( 13 ) sa vo veľkej miere opiera o oznamovacie povinnosti samotných primárnych dílerov. EHSV okrem toho podporuje možné zapojenie úradu OLAF do dohľadu a víta, že okrem Komisie môžu byť ako tretie strany vymenované aj ďalšie verejné orgány s cieľom overiť, či členovia siete primárnych dílerov dodržiavajú rozhodnutie.

4.3.2. Komisia takisto vypracuje metódu na určenie toho, ktorí primárni díleri sa budú brať do úvahy pri účasti na syndikovaných transakciách a ktorí budú vymenovaní na účely každej transakcie požičiavania. Zvlášť aktívni členovia by mali byť oprávnení pôsobiť ako vedúci a spoluvedúci manažéri v syndikovaných transakciách a mali by byť odmeňovaní. Táto skupina by sa mala zapájať do činností tvorby trhu, propagovať emisie u investorov a poskytovať Komisii ďalšie spoľahlivé poradenstvo a informácie o trhu. EHSV berie na vedomie kľúčovú úlohu finančných inštitúcií pri financovaní činností a upozorňuje na možné konflikty záujmov, najmä pokiaľ ide o poradnú úlohu. V každom prípade je veľmi vítané zabezpečiť, aby verejné orgány mali vysokú úroveň kompetencií a znalostí finančného trhu.

4.4. Rozsiahla angažovanosť na kapitálových trhoch bude spojená so širokou škálou rizík, ktoré bude v končenom dôsledku znášať európska občianska spoločnosť. EHSV plne súhlasí s tvrdením Komisie, že „vzhľadom na bezprecedentné objemy operácií a potrebnú sofistikovanosť stratégie financovania je mimoriadne dôležité, aby operácie NGEU podliehali spoľahlivému a nezávislému rámcu riadenia rizík a súladu s predpismi“. Musí sa zabezpečiť, aby sa operácie NGEU vykonávali spôsobom, ktorý je v súlade s najprísnejšími normami integrity, bezúhonnosti a správneho finančného hospodárenia. EHSV podporuje vytvorenie spoľahlivých systémov riadenia a riadenia rizík vrátane vytvorenia zásad a štruktúr na zabezpečenie spoľahlivého a nezávislého dohľadu nad všetkými finančnými operáciami NGEU.

4.4.1. Ústredným pilierom tohto systému bude hlavný manažér pre riziká, ktorý bude mať úplnú autonómiu pri vykonávaní svojich úloh a bude podávať správy okrem iného generálnemu riaditeľovi Generálneho riaditeľstva pre rozpočet a členovi kolégia zodpovednému za rozpočet. Bude zodpovedný za vypracovanie politiky v oblasti rizík a dodržiavania súladu s predpismi na vysokej úrovni a zabezpečí, aby všetky operácie NGEU boli s ňou v súlade, pričom ho bude podporovať úradník zodpovedný za dodržiavanie súladu s predpismi a výbor pre riziká a dodržiavanie súladu s predpismi. Vzhľadom na verejný záujem o správne riadenie rizík by mal hlavný manažér zodpovedný za riadenie rizík pri vypracúvaní politiky na vysokej úrovni pre riadenie rizík a dodržiavanie súladu s predpismi konzultovať s Európskym parlamentom a Radou.

4.4.2. Pretrvávajú otázky týkajúce sa riadenia rizík na začiatku činností súvisiacich s požičiavaním, najmä počas obdobia pred vymenovaním hlavného manažéra zodpovedného za riadenie rizík a trojmesačného obdobia plánovaného na vypracovanie politiky v oblasti rizík a dodržiavania súladu s predpismi na vysokej úrovni. S cieľom kompenzovať nesúlad splatnosti medzi úverom a podkladovými nástrojmi financovania, najmä v roku 2021, bude Komisia uplatňovať súbor nástrojov finančného trhu vrátane swapov a prípadne komerčných cenných papierov, ktoré sú obzvlášť rizikové. EHSV vyzýva Komisiu, aby zabezpečila zodpovednosť, transparentnosť a správne finančné hospodárenie už od samého začiatku požičiavania z NGEU.

4.5. Je zrejmé, že na riadenie diverzifikovanej stratégie financovania je potrebný prepracovaný a komplexný účtovný systém. EHSV víta posilnenie funkcie back-office a účtovnej funkcie Komisie. Používanie vyskúšaného a overeného softvéru by samozrejme malo byť normou. Výbor si uvedomuje dôležitú úlohu účtovníka Komisie zodpovedného za zabezpečovanie primeraného účtovníctva pre všetky operácie NGEU a pri otvorení „účtu NGEU“ vedeného v ECB.

4.6. Výbor uznáva, že významnou súčasťou novej stratégie financovania je rozvoj stratégie vzťahov s investormi a sprievodné nástroje. Plánovaným prvkom je informačný bulletin o financovaní EÚ, ktorý Komisii umožní pravidelne a transparentne komunikovať s investormi. Komisia tiež aktívne osloví investorov na celom svete prostredníctvom systematického programu štruktúrovaných návštev. EHSV však varuje pred nadmernými požičiavaním od investorov mimo EÚ, ktoré by najmä v čase krízy mohli sprevádzať rastúce riziká, ako napríklad náhle zastavenie poskytovania úverov.

4.7. Komisia sa bude snažiť získať 30 % finančných prostriedkov NGEU prostredníctvom emisie zelených dlhopisov, čo by mohlo predstavovať ich emisiu v celkovej hodnote 250 miliárd EUR, čím by sa EÚ stala jedným z najväčších svetových emitentov zelených dlhopisov a posilnila by sa politika EÚ a jej vedúce postavenie na trhu v oblasti udržateľného financovania. EHSV víta plánovaný „rámec zelených dlhopisov NGEU“, ktorý vychádza z povinnosti členských štátov zabezpečiť, aby 37 % výdavkov financovaných z Mechanizmu na podporu obnovy a odolnosti bolo určených na riešenie problematiky zmeny klímy. Okrem toho by sa v rámci NGEU malo zintenzívniť aj vydávanie sociálnych dlhopisov, ktorým by sa malo doplniť 100 miliárd EUR vyčlenených na nástroj SURE. S cieľom získať podporu z Mechanizmu na podporu obnovy a odolnosti sa od krajín EÚ požaduje, aby vypracovali projekty okrem iného v oblastiach politiky inkluzívneho rastu a sociálnej súdržnosti, ktoré sú základným rozvojovým rámcom pre vydávanie sociálnych dlhopisov. Týmto spôsobom by sa v stratégii financovania mohli v plnej miere zohľadniť záujmy občianskej spoločnosti.

V Bruseli 8. júla 2021 Predsedníčka Európskeho hospodárskeho a sociálneho výboru Christa SCHWENG

(1) Rozhodnutie Rady (EÚ, Euratom) 2020/2053 zo 14. decembra 2020 o systéme vlastných zdrojov Európskej únie a o zrušení rozhodnutia 2014/335/EÚ, Euratom (Ú. v. EÚ L 424, 15.12.2020, s. 1).

(2) COM(2021) 250 final.

(3) C(2021) 2500 final (Ú. v. EÚ L 131, 16.4.2021, s. 170), C(2021) 2501 final, C(2021) 2502 final.

(4) Ú. v. EÚ C 364, 28.10.2020, s. 124.

(5) Ú. v. EÚ C 155, 30.4.2021, s. 45

(6) The nonsense of Next Generation EU net balance calculations (Bruegel).

(7) Covid Perpetual Eurobonds: Jointly guaranteed and supported by the ECB.

(8) Medziinštitucionálna dohoda zo 16. decembra 2020 uzatvorená medzi Európskym parlamentom, Radou a Komisiou

(9) Na základe schváleného rozhodnutia o vlastných zdrojoch.

(10) Pozri článok 9 ods. 5 rozhodnutia (EÚ, Euratom) 2020/2053.

(11) Európsky nástroj dočasnej podpory na zmiernenie rizík nezamestnanosti v núdzovej situácii

(12) Klaus Regling, webinár Deepening EMU and the role of ESM, 5. 5. 2021

(13) C(2021) 2500 final.